Stian Nørsterud fra Fjerritslev har prøvet at få misbrugt sit cpr-nummer. Det startede, da han i november sidste år modtog to pakker med fire Iphones. - Dem havde jeg ikke bestilt, siger han Stian Nørsteruds historie kommer frem - efter at vi fortalte historien om 18 årige Nicklas Glenser, som modtager den ene store regning efter den anden på ting, han aldrig har bestilt. I Fjerritslev skete der noget igen dagen efter de første pakker. Stian Nørsterud arbejder tilfældigvis i en Superbest med egen postbutik. Pludseligt får han at vide, at der står en der vil hente pakker i hans navn. - Min chef ringer til politiet, og en af mine kollegaer går ud på parkeringspladsen for at tage nummerpladen på den bil, den unge, fremmede mand kører i. Jeg spurgte den unge mand, hvem han var og hvorfor han skulle hente pakkerne. Han blev temmelig chokeret, da jeg sagde, at det sådan set er mit navn, han misbrugte, siger Stian Nørsterud. Ifølge Nørsterud siger politiet, at ordensmagten ikke har tid at tage sig af sagen, selvom der er en gerningsmand, der er taget på fersk gerning. Først flere dage senere ender episoden som en sag hos politiet, men politiet går ifølge TV2/NORDs oplysninger ikke videre med sagen.

Opsummering:
Efter TV2/Nords indslag i går om cpr-nummer tyveri er der kommet flere henvendelser fra nordjyder, der alle har fået misbrugt deres cpr-numre. Og en af sagerne udviklede sig højst overraskende.